**Denis Ten** (kaz. Денис Тен; \* 13. jún 1993, Almaty, Kazachstan – † 19. júl 2018, Almaty, tamže)) bol kazašský krasokorčuliar súťažiaci v mužskej sólovej kategórii. Je strieborný medailista z Majstrovstiev sveta 2013, víťaz Zimných ázijských hier 2011 a štvornásobný majster Kazachstanu (2006, 2010, 2012, 2013).

Ten je prvým krasokorčuliarom z Kazachstanu, ktorý zvíťazil na súťaži Medzinárodnej korčuliarskej únie (Grand Prix juniorov v krasokorčuľovaní 2008).

Súkromný život
--------------

Narodil sa v kazašskom Almaty, no má kórejskú národnosť. Jeho prapraprastarý otec Min Keung-ho bol významným generálom Kórejského cisárstva. Ku krasokorčuľovaniu ho priviedla matka, ktorá hľadala pre syna šport, ktorý by sa dal skĺbiť so školským vyučovaním. Navštevoval hudobnú školu a okrem krasokorčuľovania sa venoval zborovému spevu. So svojím zborom získal striebornú medailu na Olympiáde zborového spevu v juhokórejskom Pusane v roku 2002. Intenzívne sa však nemohol venovať obom záľubám, a preto si vybral krasokorčuľovanie. Má staršieho brata Alexeja. Od roku 2004 žil a trénoval v Moskve, v roku 2010 sa presťahoval do Kalifornie. Počas jeho pobytu mimo domova ho sprevádza mama, otec s bratom žije v Kazachstane. 

Ten hovorí plynule rusky, keďže je to jeden z úradných jazykov Kazachstanu a považuje ju za svoju rodnú reč.

Kariéra
-------

Ten sa krasokorčuľovaniu venoval od detstva. Jeho prvou trénerkou bola Ajguľ Kuanyševová, neskôr si ho vybrala Jelena Bujanovová Vodorezovová a pozvala ho k sebe do tréningového centra blízko Moskvy. Tam v klube CSKA trénoval pod jej vedením od svojich desiatich rokov. V roku 2006 vo veku 12 rokov vyhral seniorské majstrovstvá Kazachstanu, ale medzinárodných súťaží sa kvôli vekovej hranici Medzinárodnej korčuliarskej únie (13 rokov) ešte nemohol zúčastniť. 

### Sezóna 2006/2007

V sezóne 2006/2007 sa trinásťročný Ten prvýkrát mohol predstaviť v medzinárodnej juniorskej súťažnej scéne. Debutoval 5. októbra 2006 na súťaži série „ISU Grand Prix juniorov" v holandskom Haagu. Umiestnil sa na štrnástom mieste v krátkom programe a na siedmom vo voľných jazdách, celkovo skončil desiaty. V novembri toho istého roku sa zúčastnil aj súťaže „Coupe Internationale de la Ville de Nice" vo francúzskom Nice v nováčikovskej sekcii, kde zvíťazil s náskokom 4,18 bodu pred strieborným Rusom Arturom Gačinským.

Vo februári 2007 Ten vyhral „Dragon Trophy" v slovinskom hlavnom meste Ľubľana. Neskôr v rovnakom mesiaci sa zúčastnil na juniorských majstrovstvách sveta 2007 v Oberstdorfe. Po krátkom programe bol na 26. mieste a o 0,44 bodu u ušiel postup z kvalifikácie do voľných jázd. Svoju prvú medzinárodnú sezónu Ten skončil na „Haabersti Cup" v estónskom Tallinne, kde zvíťazil o 16,34 bodu za strieborným domácim reprezentantom Viktorom Romanenkovom.

### Sezóna 2007/2008

Nasledujúcu sezónu Ten začal účasťou na súťažiach juniorskej série „ISU Grand Prix". V septembri 2007 sa zúčastnil súťaže v rumunskom Miercurea Ciuc, kde skončil na celkovom šiestom mieste, 5,09 bodu za bronzovým medailistom Takahitom Murom. Na druhom podujatí o dva týždne v Tallinne skončil desiaty v krátkom programe, aj v konečnom poradí. Celkovo skončil v rebríčku Junior Grand Prix pre sezónu 2007/2008 na 31. mieste.

V novembri súťažil na „NRW Trophy" v juniorskej kategórii, vyhral obe časti súťaže a získal zlatú medailu s náskokom 22,59 bodu pred strieborným Gordejom Gorškovom z Ruska.

Vo februári 2008 sa Ten zúčastnil Majstrovstiev sveta juniorov 2008 v Bulharsku a po 8. mieste v krátkom programe a 19. mieste vo voľných jazdách skončil na konečnom 16. mieste. Vďaka svojmu umiestneniu na majstrovstvách sveta získal Ten právo nominácie jedného súťažiaceho do každej súťaže Grand Prix juniorov v nasledujúcej sezóne pre Kazachstan.

### Sezóna 2008/2009

Ten na Majstrovstvách sveta juniorov 2009
Ten začal svoju sezónu 2008/2009 v meste Courchevel vo Francúzsku, kde získal celkové výborné 4. miesto so stratou 7,82 bodu na bronzového medalistu Florenta Amodia. Vo svojej voľnej jazde skočil čistý trojitý axel. Dosiahnutým 4. miestom Ten získal šancu kvalifikovať sa do súťaže „Finále Grand Prix". O mesiac neskôr sa zúčastnil svojej druhej súťaže série Grand Prix juniorov v bieloruskom meste Homeľ. V krátkom programe skočil štyri trojité skoky, vrátane axelu, vo voľnej jazde dokonca šesť trojitých skokov. Súťaž vyhral s náskokom 4,60 bodu pred Číňanom Jang Čchao. Vďaka víťazstvu sa Ten stal prvým krasokorčuliarom z Kazachstanu, ktorý získal medailu na podujatí Medzinárodnej korčuliarskej únie a zároveň prvým, ktorý sa kvalifikoval do súťaže „Finále Grand Prix juniorov".

Ten pôvodne plánoval svoj seniorský debut na medzinárodnej scéne na Memoriáli Ondreja Nepelu v Bratislave koncom novembra 2008. Nakoniec ale zo súťaže odstúpil pred krátkym programom a nesúťažil.

V decembri 2008 sa Ten zúčastnil „Finále Grand Prix juniorov" v juhokórejskom Soule. V krátkom programe skočil trojitý axel, ale spadol pri kombinácii skokov a nedokončil ju, kvôli čomu bol priebežne na siedmom mieste. Vo voľnej jazde skočil kombináciu trojitého axela s dvojitým toeloopom a ďalších šesť trojitých skokov, čo mu zabezpečilo 3. miesto a celkové 5. miesto.

Svoj seniorský debut nakoniec Ten ako pätnásťročný absolvoval na Majstrovstvách štyroch kontinentov 2009 v kanadskom Vancouvere vo februári 2009. Celkovo obsadil 9. miesto.

O dva týždne neskôr Ten súťažil na Majstrovstvách sveta juniorov 2009 a skončil na 4. mieste, iba 0,63 bodu za bronzovým medailistom Grigorievom.

Sezónu Ten ukončil na Majstrovstvách sveta 2009 ako najmladší účastník mužskej súťaže. Ten obsadil celkovo 8. miesto a získal historicky prvýkrát dve miestenky do olympijskej súťaže mužov pre Kazachstan.

### Sezóna 2009/2010

Ten vyhral súťaž „Golden Spin of Zagreb 2009" a skončil štvrtý na súťaži „NRW Trophy 2009". Svoj seniorský debut na súťažiach série „Grand Prix" absolvoval na súťažiach „Cup of China 2009" a „Skate Canada International 2009", kde obsadil desiate (Cup of China; 182,63 bodu) a siedme miesto (Skate Canada; 193,33 bodu). 

Na Majstrovstvách štyroch kontinentov 2010 bol po krátkom programe štvrtý, ale po dvoch pádoch vo voľnej jazde skončil na celkovom desiatom mieste so skóre 172,65 bodu. 

Vrcholom sezóny 2009/2010 boli Zimné olympijské hry 2010, na ktorých Ten dosiahol jedenáste miesto s bodovým skóre 211,25. Záverečným vrcholovým podujatím sezóny boli Majstrovstvá sveta 2010, na ktorých skončil trinásty s 202,46 bodmi. Pre nasledujúce majstrovstvá sveta oznámil Ten zmenu trénera a presťahoval sa s matkou do Kalifornie. Jeho novým trénerom sa stal Frank Carroll. Zároveň Ten oznámil spoluprácu s Rafaelom Arutjunjanom.

### Sezóna 2010/2011

V sezóne 2010/2011 sa Ten zúčastnil dvoch súťaží série „Grand Prix" (NHK Trophy 2010 a Skate America 2010), v ktorých skončil na jedenástom (NHK Trophy) a dvanástom mieste (Skate America). Zlatú medailu získal na domácej pôde na Zimných ázijských hrách 2011 v Astane vo februári 2011. 

### Sezóna 2011/2012

Ten sa umiestnil na piatom mieste na oboch podujatiach série „Grand Prix" (Skate America 2011 a Skate Canada International 2011). Na Majstrovstvách sveta 2012 v Nice Ten skončil na 7. mieste, čo bolo jeho najvyššie umiestnenie na majstrovstvách sveta.

### Sezóna 2012/2013

V sezóne 2012/2013 sa Ten umiestnil na 6. mieste na „Skate Canada International 2012", na 9. mieste na „Rostelecom Cup 2012" a na Majstrovstvách štyroch kontinentov 2013 skončil dvanásty. Na Majstrovstvách sveta 2013 zlepšil Ten svoje osobný rekord v krátkom programe (91,56) aj vo voľnej jazde (174,92). Celkovo Ten vyhral striebornú medailu s celkovým skóre 266,48 bodu, čo bolo iba o 1,3 bodu menej než víťaz Patrick Chan. Denis Ten sa stal prvým krasokorčuliarom z Kazachstanu, ktorý získal medailu na majstrovstvách sveta v krasokorčuľovaní.

V júni 2013 sa Ten s trénerom Carrollom presťahovali do „Toyota Sports Center" v kalifornskom El Segundo.

### Sezóna 2013/2014

Kvôli infekcii bol Ten nútený odstúpiť z jednej z dvoch súťaží série Grand Prix v sezóne 2013/2014 - „Skate America 2013". Na druhej súťaži - „Cup of China 2013" skončil na 4. mieste.

Programy
--------

| Sezóna | Krátky program | Voľná jazda | Exhibícia |
| --- | --- | --- | --- |
| 2013–2014  | „Tanec smrtiek(Danse Macabre)" hudba: Camille Saint-Saëns choreografia: Lori Nicholová  | „The Lady and the Hooligan"hudba: Dmitrij Šostakovič choreografia: Lori Nicholová  |  |
| 2012–2013  | „Umelec"(soundtrack k filmu)hudba: Ludovic Bource: * „The Artist Overture"
* „Waltz for Peppy"
* „The Sound of Tears"
* „L'ombre des larmes"  choreografia: Lori Nicholová, Stéphane Lambiel
 | „Umelec"(soundtrack k filmu)hudba: Ludovic Bource:* „Happy Ending"
* „George Valentin"
* „Happy Ending"
* „My Suicide"
* „Peppy and George"  choreografia: Lori Nicholová, Stéphane Lambiel
 | „Singin' in the Rain"  choreografia: Stéphane Lambiel  |
| 2011–2012  | „Elégia", op. 3 č. 1 hudba: Sergej Rachmaninov  | „Adios Nonino" hudba: Ástor Piazzolla  | „Per Te" hudba: Josh Groban 

---

„Cinema Paradiso"(soundtrack k filmu)hudba: Ennio Morricone  |
| 2010–2011  | „Primavera Porteño" hudba: Ástor Piazzolla  choreografia: Stéphane Lambiel  | „Tanec mŕtvych (Totentanz)" hudba: Franz Liszt choreografia: Lori Nicholová  |  |
| 2009–2010  | „Sing, Sing, Sing" hudba: Louis Prima  choreografia: Tatiana Tarasovová | * „Pasodoble"
* „Concierto de Aranjuez" hudba: Joaquín Rodrigo choreografia: Tatiana Tarasovová
 | * „You Are Not Alone"
* „Black Or White" hudba: Michael Jackson
 |
| 2008–2009  | * „Flamenco"
* „Once Upon a Time in Mexico"  (soundtrack k filmu)hudba: Brian Setzer choreografia: Tatiana Tarasovová
 | „Klavírny koncert č. 2"hudba: Sergej Rachmaninov choreografia: Tatiana Tarasovová | „You Are Not Alone" 
„Black Or White" hudba: Michael Jackson 

---

* „Labutie jazero"
* techno hudba
 |
| 2007–2008  | * „Flamenco"
* „Once Upon a Time in Mexico"  (soundtrack k filmu)hudba: Brian Setzer choreografia: Tatiana Tarasovová
 | Suita „Peer Gynt" hudba: Edvard Grieg choreografia: Tatiana Tarasovová |  |
| 2006–2007  | Fantázia na témuopery „Faust"hudba: Charles Gounod  | * „The Mask"(soundtrack k filmu Maska)hudba: Randy Edelman
* „Moonlight Serenade" hudba: Glenn Miller

---

* „Chattanooga Choo Choo"
* „Summertime"hudba: George Gershwin
 |  |

Prehľad výsledkov
-----------------

Denis Ten počas súťaže na ZOH 2010
Denis Ten na súťaži „Rostelecom Cup" v roku 2012

| **Výsledky** |
| --- |
| **Medzinárodné súťaže** |
| Podujatie | 2004/05 | 2005/06 | 2006/07 | 2007/08 | 2008/09 | 2009/10 | 2010/11 | 2011/12 | 2012/13 | 2013/14 |
| ZOH |  |  |  |  |  | 11 |  |  |  |  |
| Majstrovstvá sveta |  |  |  |  | 8 | 13 | 14 | 7 | 2 |  |
| Majstrovstvá štyroch kontinentov |  |  |  |  | 9 | 10 |  | 6 | 12 |  |
| GP Cup of China |  |  |  |  |  | 10 |  |  |  | 4 |
| GP NHK Trophy |  |  |  |  |  |  | 12 |  |  |  |
| GP Cup of Russia |  |  |  |  |  |  |  |  | 9 |  |
| GP Skate America |  |  |  |  |  |  | 11 | 5 |  | WD |
| GP Skate Canada |  |  |  |  |  | 7 |  | 5 | 6 |  |
| Volvo Open Cup |  |  |  |  |  |  |  |  | 1 |  |
| Nebelhorn |  |  |  |  |  |  |  | 9 | 7 |  |
| Golden Spin |  |  |  |  |  | 1 |  | 2 |  |  |
| NRW Trophy |  |  |  | 1 J. |  | 4 |  |  |  |  |
| Ázijské hry |  |  |  |  |  |  | 1 |  |  |  |
| Istanbul Cup |  |  |  |  |  |  |  | 1 |  |  |
| **Medzinárodné juniorské súťaže** |
| MS juniorov |  |  | 26 | 16 | 4 | 9 |  | 4 |  |  |
| Finále GP juniorov |  |  |  |  | 5 |  |  |  |  |  |
| JGP Belarus |  |  |  |  | 1 |  |  |  |  |  |
| JGP Estonia |  |  |  | 10 |  |  |  |  |  |  |
| JGP France |  |  |  |  | 4 |  |  |  |  |  |
| JGP Netherlands |  |  | 10 |  |  |  |  |  |  |  |
| JGP Romania |  |  |  | 6 |  |  |  |  |  |  |
| Nestle Cup |  |  |  |  |  |  | 1 J. |  |  |  |
| Hellmut Seibt |  |  |  | 1 J. |  |  |  |  |  |  |
| Haabersti Cup |  |  | 1 J. |  |  |  |  |  |  |  |
| Dragon Trophy |  |  | 1 J. |  |  |  |  |  |  |  |
| Coupe de Nice |  |  | 1 N. |  |  |  |  |  |  |  |
| **Národné súťaže** |
| Majstrovstvá Kazachstanu | 4 | 1 | 2 |  |  | 1 |  | 1 |  |  |
|  GP = Grand Prix; JGP = Grand Prix juniorov; WD = odstúpil;  Levely: N. = nováčikovský level; J. = juniorský level  |

Referencie
----------

1. ↑   *Krasobruslaře Tena pobodali na ulici, medailista z OH i MS zraněním podlehl* [online]. iDNES.cz, 2018-07-19, [cit. 2018-07-19]. Dostupné online.
2. 1 2 3 4   *Денис Тен: хочу быть достойным своего пра-пра-пра-дедушки – знаменитого генерала Корейской империи Мин Гын Хо* [online]. Moskva: Ves sport, 10.06.2009, [cit. 2013-11-02]. Dostupné online. (v ruštine)
3. 1 2 3 4 5 6  SLATEROVÁ, Paula. *Denis Ten: The surprise from Kazakhstan* [online]. www.goldenskate.com, 28.06.2009, [cit. 2013-11-02]. Dostupné online. (v angličtine)
4. ↑   *ISU JGP The Hague 2006 - Junior Men* [online]. ISU. Dostupné online.
5. ↑   *11ème Coupe Internationale de la Ville de Nice* [online].. Dostupné online.
6. ↑   *ISU World Junior Figure Skating Championships 2007* [online]. ISU. Dostupné online.
7. ↑   *HC2007 Novice-Junior Results* [online].. Dostupné online.
8. ↑   *ISU JGP Harghita Cup 2007 - Junior Men* [online]. ISU. Dostupné online.
9. ↑   *ISU Junior Grand Prix of Figure Skating 2007/2008 Final Result - Junior Men* [online]. ISU. Dostupné online.
10. ↑   *NRW Trophy for Figure Skating* [online].. Dostupné online.
11. ↑   *ISU World Junior Figure Skating Championships 2008* [online]. ISU. Dostupné online.
12. ↑   *ISU World Junior Figure Skating Championships - Junior Men* [online]. ISU. Dostupné online.
13. ↑   *Junior Grand Prix of Figure Skating Junior Grand Prix of Figure Skating Final 2008 / 2009 ANNOUNCEMENT INTERNATIONAL SKATING UNION* [online]. ISU. Dostupné online.
14. ↑   *ISU JGP Courchevel - Junior Men* [online]. ISU. Dostupné online. (v angličtine)
15. ↑   *ISU JGP Golden Lynx - Junior Men Result* [online]. ISU. Dostupné online. (v angličtine)
16. ↑   *SBS ISU Grand Prix and Junior Grand Prix Final JUNIOR MEN SHORT PROGRAM JUDGES DETAILS PER SKATER* [online]. ISU. Dostupné online.
17. ↑   *SBS ISU Grand Prix and Junior Grand Prix Final - Junior Men Short Program Result Details* [online]. ISU. Dostupné online.
18. ↑   *SBS ISU Grand Prix and Junior Grand Prix Final JUNIOR MEN FREE SKATING JUDGES DETAILS PER SKATER* [online]. ISU. Dostupné online.
19. ↑   *SBS ISU Grand Prix and Junior Grand Prix Final - Junior Men Result* [online]. ISU. Dostupné online.
20. ↑   *ISU Four Continents Figure Skating Championships - Men Result* [online]. ISU. Dostupné online.
21. ↑   *ISU World Junior Figure Skating Championships 2009 - Junior Men Result* [online]. ISU. Dostupné online.
22. ↑  HARRIS, BETH. *Abbott, Mroz of US struggle in men's free skate* [online]. Associated Press, March 26, 2009, [cit. 2009-04-11]. Dostupné online.
23. ↑   *2010 Winter Olympics Results - Figure Skating* [online]. ESPN, [cit. 2013-12-15]. Dostupné online. (v angličtine)
24. ↑  BRANNENOVÁ, Sarah S.. *The Inside Edge with Sarah and Drew - Nov. 9* [online]. icenetwork.com, 09.11.2010, [cit. 2013-12-15]. Dostupné online. (v angličtine)
25. 1 2  FLADEOVÁ, Tatjana. *Denis Ten: Focused on Consistency* [online]. ifsmagazine.com, 02.10.2011, [cit. 2013-12-15]. Dostupné online. (v angličtine)
26. ↑  GOLINSKÁ, Reut. *Denis Ten is growing up* [online]. absoluteskating.com, 19.09.2011, [cit. 2013-12-15]. Dostupné online. (v angličtine)
27. ↑  ROSEWATEROVÁ, Amy. *Lysacek, Ten will move with Carroll to L.A. facility* [online]. icenetwork.com, 22.05.2013, [cit. 2013-12-15]. Dostupné online. (v angličtine)
28. 1 2   *Biography 2013/2014: Denis TEN* [online]. Lausanne: ISU, 02.11.2013, [cit. 2013-11-02]. Dostupné online. (v angličtine)
29. ↑   *Biography 2012/2013: Denis TEN* [online]. Lausanne: ISU, 26.03.2013, [cit. 2013-11-02]. Dostupné online. (v angličtine)
30. ↑  GOLINSKÁ, Reut. *It's an Artist's season for Denis Ten* [online]. Absolute Skating, 26.10.2012, [cit. 2013-11-02]. Dostupné online. (v angličtine)
31. ↑   *Biography 2011/2012: Denis TEN* [online]. Lausanne: ISU, 31.03.2012, [cit. 2013-11-02]. Dostupné online. (v angličtine)
32. ↑   *Biography 2010/2011: Denis TEN* [online]. Lausanne: ISU, 30.04.2011, [cit. 2013-11-02]. Dostupné online. (v angličtine)
33. ↑   *Biography 2009/2010: Denis TEN* [online]. Lausanne: ISU, 11.03.2010, [cit. 2013-11-02]. Dostupné online. (v angličtine)
34. ↑   *Biography 2008/2009: Denis TEN* [online]. Lausanne: ISU, 01.04.2009, [cit. 2013-11-02]. Dostupné online. (v angličtine)
35. ↑   *Biography 2007/2008: Denis TEN* [online]. Lausanne: ISU, 15.03.2008, [cit. 2013-11-02]. Dostupné online. (v angličtine)
36. ↑   *Biography 2006/2007: Denis TEN* [online]. Lausanne: ISU, 29.07.2007, [cit. 2013-11-02]. Dostupné online. (v angličtine)
37. ↑   *Competition Results: Denis TEN* [online]. ISU, 02.11.2013, [cit. 2013-11-02]. Dostupné online. (v angličtine)

Iné projekty
------------

Commons
* Spolupracuj na Commons Commons ponúka multimediálne súbory na tému **Denis Ten**


|  |  |
| --- | --- |
| Portal | Športový portálBiografický portál |

Externé odkazy
--------------

* Denis Ten na stránke Medzinárodnej korčuliarskej únie

Zdroj
-----

*Tento článok je čiastočný alebo úplný preklad článkov Тен, Денис Юрьевич na ruskej Wikipédii a Denis Ten na anglickej Wikipédii.*